KRST V DUCHU SVÄTOM

NOVÉ VYDANIE PRI PRÍLEŽITOSTI ZLATÉHO JUBILEA
– 50 ROKOV KATOLÍCKEJ CHARIZMATICKEJ OBNOVY

International Catholic Charismatic Renewal Services (ICCRS)

Medzinárodná služba Katolíckej charizmatickej obnovy
Doktrinálna komisia

CHARIS

Ukážka z elektronickej knihy

Krst v Duchu Svätom

i. Baptism in The Holy Spirit,

ii. © owner 2017, Catholic Charismatic Renewal International Service – CHARIS,

iii. © assignee 2019, Catholic Charismatic Renewal International Service – CHARIS.

Slovenské vydanie © Christian Project Support, s. r. o., 2023

Vydané s povolením CHARIS

www.ver.sk

info@ver.sk

Preklad: Alžbeta Šuplatová

Editorské práce: Marvin Rodriguez

Jazyková korektúra: Veronika Liptáková

Grafické zalomenie: www.christianstudio.sk

Grafika na obálke:

“The outpouring of the Holy Spirit,” acrylic on stretched canvas

by Veronica Dimae, Australia

Copyright © CHARIS

Grafický dizajn:

Jhorman Pérez, Venezuela

Stacy Innerst, Pittsburgh, Pennsylvania, USA

Imprimi potest:

P. Jozef Mihok CSsR, provinciál, č. j. 21/2023 zo dňa 7. 2. 2023

ISBN papierovej knihy: 978-80-8231-107-8

ISBN pdf knihy: 978-80-8231-108-5

ISBN epub knihy: 978-80-8231-109-2

ISBN mobi knihy: 978-80-8231-110-8

Predslov k slovenskému vydaniu

Šíriť milosť krstu v Duchu Svätom, spolu s napomáhaním budovania jednoty medzi kresťanmi a službe chudobným, je základným mandátom služby CHARIS. Táto milosť zmenila životy miliónom ľudí. Mnohým tento dar pomohol napredovať na ceste svätosti. Boh skrze krst v Duchu Svätom dal mnohým zakúsiť svoju lásku, rozpálil lásku k Božiemu Slovu, sviatostiam a Cirkvi. Aj vďaka tejto milosti sa mnohí zapálili novou horlivosťou pre evanjelizáciu a službu blížnym. Niektorí z tých, čo prežili krst v Duchu Svätom, sú blahorečení, ako napr. blahoslavená sestra Rani Maria Vattali, u ďalších tento proces prebieha.

Avšak skúsenosť krstu v Duchu Svätom alebo skúsenosť s tými, čo ho zažili, mohla vyvolať aj u viacerých na Slovensku obavy, nepochopenie, predsudky a možno aj pohoršenie, čo mi je veľmi ľúto a za čo sa v mene Národnej služby communia CHARIS Slovensko aj ospravedlňujem. Mám nádej, že i tento preklad dokumentu CHARIS, verejnej právnickej osoby zriadenej Svätým stolcom, ktorá takto hovorí v mene Cirkvi, nám pomôže lepšie porozumieť daru krstu v Duchu Svätom a otvoriť sa na túto milosť.

Chcem poďakovať všetkým, ktorí pomáhali pri vydaní slovenského prekladu dokumentu „Krst v Duchu Svätom“, zvlášť Marvinovi Rodriguezovi, výkonnému sekretárovi NSC CHARIS na Slovensku, editorovi tohto vydania. Ďakujem aj vydavateľstvu Ver.sk za spoluprácu a samotné vydanie tejto publikácie v slovenčine, ako aj Mons. Petrovi Brodekovi a jeho spolupracovníkom za poskytnutie prvotného prekladu.

Kiežby aj tento slovenský preklad dokumentu „Krst v Duchu Svätom“ prispel k naplneniu túžby pápeža Františka, aby sa milosť krstu v Duchu Svätom šírila v celej Cirkvi.

P. Jozef Mihok CSsR

koordinátor Národnej služby communia CHARIS na Slovensku

Predslov

Pre ICCRS je veľkou radosťou, že môže túto publikáciu predstaviť Katolíckej charizmatickej obnove a celej Cirkvi. Tento text dlho dozrieval, podobne ako dobré víno. Spočiatku bol odpoveďou na mnohé požiadavky, ktoré sme ako ICCRS dostali od vedúcich z celého sveta. Žiadali od nás dokument, ktorý by poskytol teologické reflexie o význame krstu v Duchu Svätom, ako aj pastoračné smernice, ako možno túto milosť prijímať a žiť.

Počiatky tejto práce siahajú do roku 2008, keď Doktrinálna komisia ICCRS začala prvé úvahy pod vedením biskupa Joea Grecha. Postupne bol zostavený prvý návrh textu, ktorý bol neskôr poslaný viacerým charizmatickým teológom a vedúcim v rôznych častiach sveta s cieľom získať rozličné pohľady zo skutočne medzinárodného hľadiska. Po tomto procese nasledovalo prepracovanie pôvodného textu a vyhotovilo sa jeho upravené znenie.

Tento materiál bol základom pre Medzinárodné kolokvium o krste v Duchu Svätom v roku 2011, ktoré sa konalo v Ríme pod záštitou Pápežskej rady pre laikov. Žiaľ, biskup Joe Grech v decembri 2010 zomrel. Vedeli sme však, že by bol chcel, aby tento projekt pokračoval, a tak sa s novým entuziazmom kolokvium uskutočnilo pod vedením Dr. Mary Healyovej. Zúčastnilo sa na ňom približne 150 pozvaných vedúcich zo 44 krajín. Bola to historická udalosť, pri ktorej mnohí „starší“ Katolíckej charizmatickej obnovy uvažovali spoločne s mladými vedúcimi a teológmi. Bolo taktiež nevyhnutné vzájomne sa počúvať a rešpektovať rôzne kultúrne pohľady. Po kolokviu prešiel text niekoľkými ďalšími zmenami a sme veľmi radi, že v tejto knihe sa môžeme podeliť o ovocie nášho úsilia. Treba však poznamenať, že táto dôležitá reflexia o krste v Duchu Svätom, teda o srdci Katolíckej charizmatickej obnovy, neustále prebieha a je preto istým spôsobom stále v procese. V mene ICCRS sa chcem poďakovať všetkým, ktorí sa podieľali na vytvorení tejto knihy. Naša osobitná vďaka patrí prispievateľom a účastníkom spomínaného kolokvia a početným poradcom z celého sveta.

Celkovo patrí veľká vďaka Dr. Mary Healyovej a Mons. Petrovi Hockenovi, ktorí tvoria takpovediac chrbtovú kosť Doktrinálnej komisie ICCRS a sú hlavnými autormi tohto textu. Ďalej chcem vysloviť svoju osobnú vďaku Jeho Eminencii kardinálovi Stanisławovi Ryłkovi, predsedovi Pápežskej rady pre laikov, za jeho stálu podporu a usmerňovanie.

Som si istá, že tento dlho očakávaný text sa osvedčí ako nanajvýš užitočný zdroj pre ľudí v rámci Katolíckej charizmatickej obnovy, ako aj pre všetkých, čo sa plnšie usilujú pochopiť milosť krstu v Duchu Svätom.

Michelle Moranová, prezidentka ICCRS, apríl 2012

Úvod

Pápež František na stretnutí Katolíckej charizmatickej obnovy  1. júna 2014 zveril 50-tisíc účastníkom toto pozoruhodné poslanie:

„Očakávam od vás, že sa s celou Cirkvou podelíte o milosť krstu v Duchu Svätom (vyjadrenie, ktoré nachádzame v Skutkoch apoštolov).“1

V tom istom príhovore označil Svätý Otec Charizmatickú obnovu za milosť pre celú Cirkev:

„Vy, Charizmatická obnova, ste prijali od Pána veľký dar. Z vôle Ducha Svätého ste sa zrodili ako ‚prúd milosti v Cirkvi a pre Cirkev‘. Toto je vaša definícia: prúd milosti.“2

V týchto a ďalších posolstvách pápež František naznačuje, že krst v Duchu Svätom a prejavy charizmatických darov ako skúsenosti charizmatickej obnovy nie sú len akési voliteľné milosti určené pre konkrétnu spiritualitu či hnutie, ale sú integrálnou súčasťou kresťanského života a sú určené pre celú Cirkev.

Pápež František nie je prvý pápež, ktorý v súčasnosti poukazuje na význam krstu v Duchu Svätom. Na Turíčnu nedeľu v roku 2008 pápež Benedikt XVI. adresoval veriacim toto pozvanie:

„Dnes chcem toto pozvanie rozšíriť na všetkých: bratia a sestry, objavme nanovo krásu toho, že sme pokrstení v Duchu Svätom, obnovme povedomie o našom krste a birmovke ako o stále aktuálnych zdrojoch milosti. Prosme i dnes Pannu Máriu, aby nanovo vyprosila pre Cirkev obnovené Turíce, ktoré každému vlejú radosť zo života a z vydávania svedectva o evanjeliu.“3

Pápež Benedikt XVI. celkom vedome použil biblické vyjadrenie „pokrstení v Duchu Svätom“, ktoré odkazuje na skúsenosť v samotnom srdci Katolíckej charizmatickej obnovy, pričom jasne potvrdil, že nejde o skúsenosť vyhradenú len pre konkrétne hnutie, ale určenú všetkým kresťanom. V tom istom príhovore Svätý Otec zdôraznil, že Skutky apoštolov opisujú vyliatie Ducha Svätého na Turíce ako „zavŕšenie celého Ježišovho poslania“:

„V skutočnosti celé Ježišovo poslanie bolo nasmerované k tomu, aby obdaroval ľudstvo Duchom Svätým a aby ho pokrstil kúpeľom znovuzrodenia. Toto sa stalo skutočnosťou v jeho oslávení (porov. Jn 7, 39), čiže v jeho smrti a zmŕtvychvstaní: Duch Svätý bol v plnej hojnosti vyliaty ako vodopád, ktorý dokáže očistiť každé srdce, zahasiť požiar zloby a zapáliť vo svete plameň Božej lásky.“4

Svätý Ján Pavol II. v roku 2004 taktiež adresoval Katolíckej charizmatickej obnove tieto slová:

„Vďaka charizmatickému hnutiu mnohí kresťania, muži i ženy, mladí i dospelí, znovu objavili Turíce ako živú skúsenosť svojho každodenného života. Dúfam, že spiritualita Turíc sa v Cirkvi rozšíri ako obnovený podnet na modlitbu, svätosť,   komúnio a ohlasovanie.“ 5

Dnes, keď Katolícka charizmatická obnova oslavuje 50 rokov od svojho vzniku v roku 1967, je vhodný čas sa zamyslieť nad významom  krstu v Duchu Svätom a nad výzvami pápežov šíriť túto milosť v celej Cirkvi.

Koniec ukážky